1918.a. novembris, mil I Maailmasõja kaotanud sakslased hakkasid Eestist kodumaale lahkuma, astus see Ajutine Valitsus tegevusse. Nende vastu avaldas bolševike partei Tallinna komitee lendlehena üleskutse, kus öeldi, et see ajutine  valitsus on kontrrevolutsiooniline ja orienteerub Antantile st liitlasriikidele. "Uus valitsus", öeldi üleskutses, "on valitsus ainult Seckendorfi, Lloyd George´i ja Wilsoni armust. Pätsi, Poska, Tõnissoni, Vilmsi ja Martna leer on üks balti parunite, Seckendorfi ja inglise-ameerika imperialistide leeriga. Kapitalistliku eraomanduse veresidemed seovad neid." (lk. 384-385). Seega nimetati Vilmsi pahemuselt neljanda tegelasena, kes kõik on mestis balti parunite, Saksamaa ja imperialistlike lääne  suurriikidega.